യുപിയിലെ കോണ്ഗ്രസ് സ്ഥാനാര്ഥികളുടെ ആദ്യപട്ടിക ഉടന് ലക്നോ: യുപിയിലെ കോണ്ഗ്രസ് സ്ഥാനാര്ഥികളുടെ ആദ്യ പട്ടിക ഉടന് പുറത്തിറക്കും. ഇന്നലെ എഐസിസി ജനറല് സെക്രട്ടറി പ്രിയങ്ക ഗാന്ധി വദ്ര പങ്കെടുത്ത സംസ്ഥാന തെരഞ്ഞെടുപ്പ് സമിതി യോഗമാണ് ഇക്കാര്യത്തില് തീരുമാനമെടുത്തത്. 2022 മാര്ച്ചിലാണ് യുപിയില് നിയമസഭാ തെരഞ്ഞെടുപ്പ് നടക്കുക. യുപി സന്ദര്ശനത്തിന്റെ നാലാം ദിനമായ ഇന്നലെ പ്രിയങ്ക ഗാന്ധി ബന്ജാര, രാജ്ഭര്, നിഷാദ് തുടങ്ങിയ വിവിധ സമുദായങ്ങളുടെ പ്രതിനിധികളുമായി കൂടിക്കാഴ്ച നടത്തി. ഒരു മാസത്തിനിടെ രണ്ടാം തവണയാണു പ്രിയങ്ക യുപിയിലെത്തിയത്. സെപ്റ്റംബര് 13 മുതല് 17 വരെ പ്രിയങ്ക യുപിയിലുണ്ടായിരുന്നു. 2017ല് സമാജ്വാദി പാര്ട്ടിയുമായി സഖ്യത്തില് മത്സരിച്ച കോണ്ഗ്രസിന് വെറും ഏഴു സീറ്റില് മാത്രമാണു വിജയിക്കാനായത്. 114 സീറ്റുകളിലാണ് അന്ന് മത്സരിച്ചത്. ഇത്തവണ ചെറുകക്ഷികളുമായി മാത്രമേ സഖ്യമുള്ളൂ എന്ന് കോണ്ഗ്രസ് പ്രഖ്യാപിച്ചിട്ടുണ്ട്.